Uffe Elbæk (RV), 2012-04-27:
Tak for invitationen til at give et godt svar, forhåbentlig.
Til denne forespørgselsdebat er jeg blevet bedt om at redegøre for, om regeringen agter at tage initiativer til en national og international H.C. Andersen-strategi, der kan have som mål at formidle H.C. Andersens forfatterskab på forskellig vis og via moderne teknologier til en bred kreds af interesserede i både ind- og udland, herunder forskere.
I 2005 fejrede vi i stor stil H.C Andersens 200 års-dag.
Der blev brugt et betragteligt beløb på fejringen, og mange gode initiativer blev gennemført.
Desværre synes fejringen alene at blive husket for de mindre heldige begivenheder, men der blev skabt en lang række gode arrangementer, og fejringen af H.C. Andersen er en af de største kultursatsninger i Danmark til dato.
Ifølge evalueringen af fejringen gav året et betydeligt udbytte, nationalt og internationalt, i form af kunst, kultur, undervisning og værker.
Der var og blev skabt forudsætning for H.C. Andersen-relateret turisme, og der blev skabt betydelig opmærksomhed om H.C. Andersen ude i verden.
Da H.C. Andersen 2005 Fonden blev lukket ned efter fejringen, blev det valgt at videreføre fonden i et mindre format, som blev H.C. Andersen Fonden Odense.
Det er fondens formål at udbrede kendskabet til og skabe interesse for H.C. Andersen.
Fonden arbejder med at revitalisere H.C. Andersen-indsatsen og videreføre de bedste ideer og potentialet fra 2005-fejringen.
Kulturministeriet har en repræsentant i bestyrelsen, ligesom Erhvervs- og Vækstministeriet, Region Syddanmark og Udvikling Fyn er repræsenteret ud over, naturligvis, Odense Kommune.
Det er de rigtige aktører til at løfte opgaven.
Et af de vellykkede formidlingsinitiativer- og resultater, som 2005-fejringen af H.C. Andersens 200-års jubilæum bragte med sig, var udgivelsen af H.C. Andersens samlede værker.
H.C. Andersen 2005 Fonden støttede flere forskellige oversættelser, ligesom fonden støttede udgivelse af skolemateriale om H.C. Andersen.
Dertil er Det Kongelige Biblioteks H.C Andersen-samling, som er optaget i Memory of the World Register, blevet digitaliseret og er derfor tilgængelig online.
Odense Bys Museer og Syddansk Universitet har ligeledes fået digitaliseret meget af deres samling, og samlingerne linker alle til hinanden.
Odense Bys Museer spiller en stor rolle i igangsættelsen af relevante initiativer i forhold til formidlingen af H.C. Andersen, både nationalt og internationalt.
Odense Bys Museer varetager de museale opgaver vedrørende H.C. Andersen på nationalt plan i samarbejde med relevante aktører og er samtidig meget aktiv på internationalt niveau.
Museet har bl. a. skabt større internationale udstillinger som »De Vilde Svaner«, hvor Hendes Majestæt Dronningen har bidraget.
Udstillingen har været på international turné og er netop åbnet i Rom, hvor både Hendes Majestæt Dronningen og jeg selv overværede åbningen.
Også på forskningsfronten er der gode H.C. Andersen-initiativer i gang.
Syddansk Universitet har igangsat et forskningsprojekt, der skal afdække Andersens betydning i dag og hans betydning bl.a. som brand.
I 2011 blev der indledt et nyt forskningssamarbejde mellem Odense Bys Museer, Syddansk Universitet og Fudan-universitetet i Shanghai.
Der er etableret et dansk-kinesisk Andersen-netværk; der blev udført en udredning af Andersens betydning i Kina; og der planlægges en stor international H.C. Andersen-konference i 2013.
De igangsatte forskningssamarbejder skal bl.a. udpege nye redskaber og ideer i relation til kvalificeret udnyttelse af H.C. Andersen inden for turisme.
Endelig vil jeg nævne, at der til 2005-fejringen af H.C. Andersen blev givet en særbevilling af det daværende Økonomi- og Erhvervsministerium – 10 mio. kr. øremærket til international turismemarkedsføring af H.C. Andersen forvaltet af VisitDenmark.
Pengene blev brugt på udvikling af produkter med turisme som hovedsigte, på kulturelle aktiviteter, attraktioner med turistmæssig afsmitning og på international turismemarkedsføring af H.C. Andersen.
Ifølge evalueringen af 2005-fejringen af Andersen er det værd at bemærke, at en stor del af de initiativer, der blev startet herunder, opnåede permanent karakter eller blev fortsat ud over 2005.
Jeg har nu givet adskillige eksempler på gode H.C. Andersen-initiativer i faglige og forskningsfaglige regi.
Vi har de rigtige institutioner og aktører på banen i forhold til at udbrede kendskabet til H.C. Andersens forfatterskab.
Regeringen noterer sig derfor med tilfredshed, at der arbejdes seriøst med formidling af og forskning i H.C. Andersen.
Det er derfor ikke regeringens intention at fastsætte en national strategi.
Vi bør i stedet holde fast i de initiativer og spor, som allerede eksisterer i forhold til arbejdet med udbredelsen af kendskabet til H.C. Andersen.
Det skulle være mit svar.